Comencen a Sagunt les obres per a millorar el camp de futbol de gespa natural de Xulla
12 de setembre 2024

![](/media/bouhd3uw/img_9762_c.jpg?width=850&height=566.6666666666666)

Les obres per a canviar la gespa natural del camp de futbol de Xulla, així com substituir el sistema de reg i condicionar la il·luminació han començat este mateix matí. L'Ajuntament de Sagunt ha invertit en esta actuació un total de 45.000 euros per a l'adequació i posada en funcionament d'este camp de futbol ara en desús.  Esta actuació permetrà que els més de 380 xiquets i xiquetes que formen part del Fútbol Base Sagunto puguen utilitzar les instal·lacions del club sense haver de traslladar-se a altres instal·lacions municipals.

Les actuacions per a la recuperació del terreny de joc consistiran en el rotovatat de tota la superfície, ja que actualment té un alt nivell de compactació que ha de ser eliminat per a facilitar el drenatge i garantir la correcta instal·lació de la futura gespa natural. També s'aportarà arena de sílice per a millorar la textura del sòl, mesclant un 70% de terra vegetal i un 30% d'arena.

A més, es procedirà a l'anivellat làser de terres per a la formació d'una superfície de dos aiguavessos. També es durà a terme una solarització i un tractament herbicida. Una vegada estiga millorada l'estructura del sòl, es deixarà transcórrer un període no inferior a 10 dies perquè comence a germinar la vegetació adventícia. A continuació, es realitzarà un tractament herbicida selectiu ecològic per a acabar amb les herbes no desitjades.

Finalment, s'executarà una mescla de llavors especial per a gespa esportiva amb una composició que aporte resistència extra a l'ús freqüent i reiterat dels entrenaments esportius. L'objectiu és que necessite un baix manteniment i una alta capacitat d'autoregeneració, recuperació davant el calcigament i arrancament. Això permetrà, a més, una bona activitat hivernal.

L'alcalde de Sagunt, Darío Moreno; i el regidor d'Activitat Física, Salut i Esports, Javier Timón, han visitat les instal·lacions per a observar l'inici de les obres. Cal esmentar també l'assistència del president del Futbol Base Sagunt, Rafa Alós, així com la d'altres membres de la directiva del club.

L'alcalde de Sagunt ha explicat que esta actuació tracta de traure-li el màxim profit a les infraestructures esportives: "Teníem esta instal·lació en un camp que ja havia quedat en desús i que ara recuperem per a donar un millor servici a la ciutadania. I ho fem de la mà del club que habitualment utilitza estes instal·lacions que és el Futbol Base Sagunt, un club que s'ha compromés també a participar en el seu manteniment, així com a traure-li el màxim rendiment a esta nova instal·lació".

Darío Moreno ha manifestat que dins de la pròpia estratègia de l'Ajuntament han d'assegurar que eixes infraestructures estiguen adaptades i siguen de qualitat: "Esta inversió va en eixa línia. Guanyem tots, perfectament alineats per a assegurar que la ciutadania note que eixa col·laboració entre l'Ajuntament i els clubs té sentit i revertix en el món de l'esport. Hui particularment estem parlant de xiquets i xiquetes i, per tant, considerem que té una especial importància".

Javier Timón ha assegurat: "Amb estos treballs donem resposta a la demanda del Futbol Base Sagunt d'un nou espai per a poder desenvolupar l'activitat de tots els seus equips, però també aconseguim alliberar altres camps per a cobrir les necessitats de la resta de clubs de futbol de la ciutat".

Esta actuació està relacionada també, tal com ha afirmat Javier Timón, amb les obres que es duran a terme en el Nou Camp de Morvedre del Atlético Saguntino: "Resultarà d'especial necessitat quan s'inicien en breu els treballs de substitució del sistema de reg i de la gespa artificial en el camp de futbol Nou Morvedre, atés que necessitarem distribuir l'activitat dels equips del club Atlètic Saguntí entre la resta d'instal·lacions mentre duren estos treballs".

Finalment, Timó ha declarat que amb esta actuació "continuem amb la millora i l'ampliació de les instal·lacions esportives municipals que són tan necessàries per al desenvolupament de l'activitat dels nostres clubs i dels usuaris i les usuàries que practiquen activitat física i esportiva en el nostre municipi".

![](/media/zn1fcfrj/img_9740_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/comencen-a-sagunt-les-obres-per-a-millorar-el-camp-de-futbol-de-gespa-natural-de-xulla/ "Facebook")
*   [](http://twitter.com/share?url=https://aytosagunto.es/va/actualitat/comencen-a-sagunt-les-obres-per-a-millorar-el-camp-de-futbol-de-gespa-natural-de-xulla/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comencen-a-sagunt-les-obres-per-a-millorar-el-camp-de-futbol-de-gespa-natural-de-xulla/ "Linked In")
*   [](mailto:?body=https://aytosagunto.es/va/actualitat/comencen-a-sagunt-les-obres-per-a-millorar-el-camp-de-futbol-de-gespa-natural-de-xulla/)